ทุบหุ้น (IPO) ไฟฟ้า
GULF เป็นหุ้นโรงไฟฟ้ารายล่าสุดที่เป็นเหยื่อถูกทุบราคาลงหลังการเข้าซื้อขายเพียงวันเดียว “ไอ้โม่ง” ได้ส่ง ”ข่าวเก่า” ไปตามสังคมออนไลน์ที่เป็นเชิงลบกับกัลฟ์
12 ธ.ค. 2560

ลูบคมตลาดทุน : ธนะชัย ณ นคร
GULF: บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) เป็นหุ้นโรงไฟฟ้ารายล่าสุดที่เป็นเหยื่อถูกทุบราคาลงหลังการเข้าซื้อขายเพียงวันเดียว
“ไอ้โม่ง” ได้ส่ง
”ข่าวเก่า” ไปตามสังคมออนไลน์ที่เป็นเชิงลบกับกัลฟ์
เป็นข่าวกรณีที่ถูกหน่วยงานด้านการตรวจสอบการใช้งบประมาณภาครัฐหรือ คตร.ให้กระทรวงพลังงาน และสำนักงานด้านการกำกับกิจการพลังงาน (กกพ.) ไปตรวจสอบการประมูลโรงไฟฟ้าที่ใช้ก๊าซธรรมชาติในการผลิต ขนาด 5,000 เมกะวัตต์
เรื่องนี้เกิดขึ้นมาหลายปีแล้ว
กัลฟ์นำเรื่องนี้ขึ้นฟ้องศาลปกครองและชนะไปแล้ว
ผ่านมาวันนี้กัลฟ์ได้ใบอนุญาต ผ่าน EIA ได้สิทธิทางบีโอไอ ฯลฯ ทุกอย่างครบถ้วน
ถามว่าคนที่ปล่อยข่าวนี้รู้เรื่องนี้ดีหรือไม่
คำตอบคือ รับทราบเป็นอย่างดีแน่นอน
มีการคาดกันว่า คนที่ปล่อยข่าวน่าจะเป็นกลุ่มที่ต้องการหุ้น (ไอพีโอ) กัลฟ์ แต่อาจไม่ได้รับการจัดสรร
หรือได้รับหุ้นไอพีโอ แต่อาจเป็นจำนวนน้อยไปซักหน่อย
มีการว่ากันว่าอีกด้วยนะ ว่าอาจจะเป็นกลุ่มนักลงทุนที่เป็นโบรกฯ หรืออาจจะเป็นบางกองทุนก็ได้
หรืออาจจะเป็นนักลงทุนรายใหญ่
เพราะหลังมีการปล่อยข่าวออกมา มีการเข้าไปตั้งรับหุ้นที่ราคา 50-51 บาท ไม่ต่ำกว่า 4-5 ล้านหุ้น
ไม่แน่ใจว่าพวกเขาประสบความสำเร็จหรือไม่
แต่รู้เพียงว่านักลงทุนรายย่อยที่ตั้งใจถือยาวๆ ซักหน่อย รีบปล่อยหุ้นหรือ “ขายหมู” กันออกมาจำนวนมาก
ปรากฏการณ์ทุบหุ้นไอพีโอโรงไฟฟ้านี่ไม่ใช่ครั้งแรก
ก่อนหน้านี้หุ้นไฟฟ้า เช่น BGRIM ก็ถูกกดดันราคาไม่ให้วิ่งเช่นกัน
มีการปล่อยข่าวไปตามสังคมออนไลน์ตั้งแต่ก่อนเสนอขายไอพีโอ กระทั่งขายแล้วและเตรียมเข้าซื้อขาย เช่น ราคาหุ้นแพงบ้าง พี/อี สูง งานผลิตไฟฟ้าไม่มีความแน่นอน ฯลฯ
ส่งผลให้ราคาหุ้นเปิดตัวจากไอพีโอไม่สูงมากนัก
วันแรกที่เข้าซื้อขาย ราคาเปิดตลาดอยู่ราวๆ 17-18 บาทต่อหุ้น
จากราคาไอพีโอ 16 บาทต่อหุ้น
หลังจากนั้นหรืออีก 2-3 วัน ราคาหุ้นพยายามวิ่งไปที่ระดับ 20 บาท ก็ถูกทุบลงมาอยู่แถวๆ 17-18 บาทอีกครั้ง
ราคาอยู่ประมาณนี้เกือบ 1 สัปดาห์ ก่อนที่จะวิ่งยาวขึ้นมาเรื่อยๆ และไปสูงสุดเกือบๆ 30 บาท
นักลงทุนรายย่อยต่างขายหมูกันเป็นแถว
BCPG: บริษัท บีซีพีจี จำกัด (มหาชน) เป็นหุ้นไอพีโอโรงไฟฟ้าที่เหมือนถูกทุบราคาเช่นกัน
ราคาเปิดตลาดวันแรกของการซื้อขายแม้จะดีดตัวขึ้นได้ค่อนข้างดีจากไอพีโอระดับ 10 บาท
โดยราคาวิ่งขึ้นไปเกือบแตะ 15 บาทในช่วง 1 เดือนแรก
ต่อจากนั้นราคาได้ปรับลงมาแถวๆ 12 บาทอีกครั้ง
และหลังจากนั้นราคาหุ้นดีดตัวขึ้นและวิ่งยาวมาจนถึงปัจจุบัน หรือไปใกล้ 25 บาท ก่อนจะมีการปรับฐานลงมา
หุ้นขนาดใหญ่อย่าง GPSC ไม่แน่ใจว่าถูกทุบด้วยหรือไม่
เพราะราคาไอพีโอประมาณ 27 บาท เปิดตลาดมาก็ต่ำจองเลย
ราคารูดลงมาเรื่อยๆ อยู่เป็นหลักเดือน และลงมาต่ำสุดเกือบลงไปแตะ 21 บาท และหลังจากนั้นราคาได้วิ่งยาวขึ้นมาโดยตลอด
ส่วน TPIPP ที่ราคาหุ้นไม่วิ่งมากนัก ก็ไม่แน่ใจว่านอกจากเรื่องความไม่มั่นใจในกลุ่มถือหุ้นใหญ่แล้ว
ยังมีประเด็นเรื่องกดราคาหุ้นให้ต่ำๆ หรือไม่
เป้าหมายของไอ้โม่งในการทุบหุ้นโรงไฟฟ้าคือ เพื่อให้รายย่อยปล่อยหุ้นออกมาให้มากสุด
เพราะรายย่อยหลายคนไม่สามารถที่จะถือหุ้นได้แบบยาวๆ มากนัก
ต้องมีการหมุนเงินไปเล่นตัวอื่นๆ บ้าง
หากใครทนไม่ไหว ก็ต้องปล่อยออกมา
เมื่อไอ้โม่งดูแล้วจำนวนผู้ถือหุ้นรายย่อยเริ่มลดลง และตนเองเก็บหุ้นได้เยอะ ก็จะเริ่มให้หุ้นค่อยๆ วิ่งขึ้นไป
ปฏิบัติกันมาแบบนี้ สนุกสนานกันมาก
จริงๆ แล้วไม่ใช่มีแค่เฉพาะหุ้นไฟฟ้า
แต่ยังมีหุ้นไอพีโอที่ดีๆ อีกหลายตัวที่ถูกทุบ แล้วไอ้โม่งเข้าไปเก็บแบบนี้
ทำกันจนเป็นเรื่องปกติไปแล้ว